text: Minister vil ikke vedligeholde digerne
  14 marts 2014 kl. 14.33
  Tønders borgmester har fået nej fra miljøministeren. Hun vil ikke være med til at vedligeholde digerne.
  Miljøminister Kirsten Brosbøl vil ikke være med til at vedligeholde og reparere digerne i vadehavsområdet.
  Det havde borgmester Laurids Rudebeck i Tønder ellers bedt hende om.
  - Jeg er både overrasket og foruroliget. For os her i vadehavsområdet er det svært at forstå, at regeringen ikke vil påtage sig et ansvar, siger Laurids Rudebeck.
  - At vedligeholde og reparere digerne er en tung økonomisk belastning, som i værste fald kan slå bunden ud af kommunekassen. Det forekommer ubegribeligt, at staten med 5,6 mio. danskere vil overlade sikringen af både Rømø-dæmningen og digerne ved vores del af Vadehavet til 38.500 borgere i Tønder Kommune, siger Laurids Rudebeck.
  Miljøministeren begrunder sit afslag med, at ?kystbeskyttelsesloven foreskriver, at det påhviler den enkelte grundejer at stå for og finansiere kystbeskyttelse af egen grund?.
  